ไทยแอร์เอเชียไอพีโอ4.5พันล.ซื้อเรือบิน20ลำ
ไทยแอร์เอเชียกางปีก เข้าตลาดหุ้นระดม 4,500 ล้าน คืนหนี้ ล้างขาดทุน ซื้อเครื่องบินดันรายได้โต 35% ตลอด 5 ปี มีเงินสดในมือหมื่นล้าน
18 ส.ค. 2554

ไทยแอร์เอเชียกางปีก เข้าตลาดหุ้นระดม 4,500 ล้าน คืนหนี้ ล้างขาดทุน ซื้อเครื่องบินดันรายได้โต 35% ตลอด 5 ปี มีเงินสดในมือหมื่นล้าน
นายทัศพล แบเลเว็ลด์ ประธานเจ้าหน้าที่บริหาร สายการบินไทยแอร์เอเชีย เปิดเผยว่า บริษัทจะเข้าจดทะเบียนในตลาดหลักทรัพย์ และเสนอขายหุ้นให้กับประชาชนครั้งแรก (ไอพีโอ) ประมาณไตรมาส 4 ปีนี้ คาดว่าจะได้รับเม็ดเงินจากการขายหุ้น 150-200 ล้านเหรียญสหรัฐ หรือประมาณ 4,500-6,000 ล้านบาท 
ทั้งนี้ จะขายหุ้นตามเกณฑ์ที่ 25% ของทุนจดทะเบียนขณะนี้อยู่ที่ 400 ล้านบาท พาร์ 1 บาท และจะเพิ่มเป็น 4,000 ล้านบาท 
สำหรับเงินที่ได้จะนำมาซื้อเครื่องบิน 20 ลำ เพราะตั้งเป้าว่าใน 5 ปี จะมีเครื่องบิน 40 ลำ และชำระหนี้คืนธนาคารเครดิตสวิสกว่า 1,000 ล้านบาท ที่กู้มาซื้อหุ้นจากบริษัท ชิน คอร์ปอเรชั่น จะครบกำหนดปี 2555 และล้างขาดทุนสะสมที่มีอยู่จำนวน 1,800 ล้านบาท ให้ลดเหลือ 1,000 ล้านบาทเศษก่อนเข้าตลาด
“ที่จริงบริษัทมีกำไร แต่ขาดทุนหนักเพราะซื้อความเสี่ยงราคาน้ำมันในช่วงที่ขึ้นไป 147 เหรียญสหรัฐต่อบาร์เรล ทำให้ขาดทุนไปกว่า 4,000 ล้านบาท เงินสดในมือเหลือแค่ 1,000 ล้านบาทเศษ หวังว่าจากนี้ไป 5 ปีข้างหน้า จะมีเงินสดในมือระดับ 8,000 ล้าน–1 หมื่นล้านบาท เพียงพอรับมือได้กับทุกสถานการณ์” 
นอกจากนี้ หากเพิ่มจำนวนเครื่องบินได้ตามแผน คาดว่ารายได้จะโต 3540% ต่อปี โดยปีนี้จะมีรายได้ 1.5 หมื่นล้านบาท จาก 1.24 หมื่นล้านบาท และมีกำไรหลังหักภาษีที่ 2,846 ล้านบาท